Folketing
2003-10-22

gennem et samspil med Det Strategiske Forskningsråd. Også et øget samarbejde om undervisning mellem universiteter og sektorforskningen er en selvstændig pointe. Alle de der hensigter er gode, de er noble, og de har Socialdemokratiets støtte. Det store spørgsmål er så bare, om det fremsatte lovforslag så rent faktisk giver de bedst mulige rammer for at realisere alle de her gode hensigter. Jeg må sige, at der er en række forhold i lovforslaget, som ikke helt er til at gennemskue i sin nuværende form, og jeg vil allerede nu annoncere, at vi i udvalgsbehandlingen vil prøve at opnå en afklaring omkring en række punkter. For det første: Uafhængigheden. Det er en god ting at sikre bestyrelsernes uafhængighed. Ikke fordi der i dag er enormt store problemer, men fordi alene mistanken om manglende uafhængighed kan være med til at miskreditere forskerne, og det er ærlig talt synd og skam. Vi vil interessere os for, hvordan kontakten til det relevante ministerium sikres, og for, at der så også er tale om uafhængighed af ministeren.